Konkurs

O STANOVANJU/ RE:HOUSING

Istraživački centar za prostor poziva profesionalce i studente arhitekture i srodnih oblasti da učestvuju na **KONKURSU** s temom **O STANOVANJU /** RE:HOUSING čiji rezultati koji će biti predstavljeni u okviru jubilarnih petih **Dana arhitekture Banja Luka**, a koji se održavaju **od 13. do 19. maja**.

***Dani arhitekture Banja Luka*** *su jedan od najvećih događaja iz oblasti arhitekture u Bosni i Hecegovini i do sada su ugostili predstavnike velikih arhitektonskih biroa poput: Mikkel Frost (CEBRA, Danska), Sonia Cohan (Dorte Mandrup, Danska), Trinne Berthold (SHL Danska), Hrvoje Njirić (Hrvatska), Adnan Harambašić (SAAHA, Norveška), Wolfgang Fischer (Franz&Sue, Austrija), Philipp Wemmer (Schenker Salvi Weber, Austrija), Krešimir Damjanović (Hrvatska), Maruša Zorec (Slovenija), Dijana Vučinić (Crna Gora) i drugi. Mjesto održavanja simpozijuma je Gradsko pozorište Jazavac, a program predavanja je praćen izložbama koje se organizuju u staklenom paviljonu, Banskom Dvoru ili Domu omladine (u zavisnosti od obima izložbe i raspoloživosti prostora). Pored programa predavanja i izložbi u sklopu Dana se organizuju i arhitektonski konkurs, mini sajam građevinarstva i studentske radionice.*

***Stanovanje kao primarna i osnovna funkcija grada****, koja čini preko 70% urbane strukture. Ipak, stanovanje nije samo struktura, već i iskustvo prostora. Iskustvo koje je i lično, i kolektivno, i kulturološko – ukorijenjeno u arhetipovima. Premda je tipologija stambenih objekta – u strukturi, programu i kroz eksperimente – pokazala najveći stepen otpora prema promjeni, ipak se sporo i neizbježno mijenja, u skladu sa novim društvenim fenomenima i prostorno-vremenskim odnosima.* ***Savremeni stil života*** *– trend čestih migracija i upotrebe savremenih tehnologija – mijenjaju percepciju doma kao mjesta obitavanja, lične identifikacije, i mjesta zajedničkog emocionalnog iskustva. Tradicionalni načini stanovanja i tipovi stambenih prostora traže* ***preispitivanje*** *u odnosu na naglašeno dinamične urbane sredine i razvoj pametnih tehnologija, ali i u odnosu na savremene trendove održivog dizajna.*

**Ideja** organizatora je da kroz konkurs i pristigle radove **preispita promjene u odnosu prema stanovanju** u užem smislu – na nivou doma i širem – u urbanom okruženju, a koje su uslovljene savremenim načinom života, zadržanim tradicionalnim obrascima i njihovom transformacijom. Traže se **novi pristupi, inovativna rješenja, novi modeli** koji bi se suprotstavili ustaljenim i preovlađujućim obrascima.

**Cilj konkursa**  je da otvori pitanja, podstakne komunikaciju, kritičko mišljenje, promišljanje i naposlijetku da viziju budućnosti stanovanja koja će biti predstavljena u okviru manifestacije Dani arhitekture Banjaluka 2019. kroz izložbu i prezentacije nagrađenih radova.

**Poziv je otvoren** za profesionalce – arhitekte te studente arhitekture, ali i ostale naučne i umjetničke discipline kroz koje se moguće baviti stanovanjem

Radove možete slati **najkasnije do 1. maja 2019.**, i to elektronski na [daniarhitekture.bl@gmail.com](mailto:daniarhitekture.bl@gmail.com), a s uslovima se bolje možete upoznati na linku <https://arch-days.com/2019/04/17/konkurs-o-stanovanju-rehousing/>

Više informacija o programu Dana arhitekture na [www.arch-days.com](http://www.arch-days.com); [www.facebook.com/DaniArhitektureBL](http://www.facebook.com/DaniArhitektureBL)

Sajt organizatora: Istraživački centar za prostor: [www.icprostor.org](http://www.icprostor.org)